पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना मुक्त अभियान के तहत सर्दी-खांसी व बुखार के रोगियों को चिह्नित करने के लिए डोर टू डोर सर्वे कर रही महिला एवं बाल विकास विभाग की पर्यवेक्षक, आंगनवाड़ी कार्यकर्ता व शिक्षा विभाग के शिक्षकों ने संक्रमण से बचने के लिए नो टच का फार्मूला अपना रखा हैं। यानी किसी भी वस्तु को छूने से बचना। शहर में 409 सर्वे दलों में 1200 से 1500 कर्मचारी शामिल हैं। इनमें पर्यवेक्षक, आंगनवाड़ी कार्यकर्ता व शिक्षक शामिल हैं। वे कहते हैं कि उन्हें नहीं मालूम होता है कि जिनके घर वे जा रहे हैं, या जिनसे बात कर रहे हैं वह स्वस्थ है या बीमार अथवा संक्रमित। इसलिए स्वयं की सुरक्षा का ख्याल पहले रखते हैं।
रोज ग्लव्स, कैप और मास्क को नष्ट करते हैं अगले दिन सभी नए सामान का उपयोग करते हैं
चकोर पार्क, पंवासा और लक्ष्मी नगर क्षेत्र में सर्वे कर रही पर्यवेक्षक शुभांगी नाईक कहती हैं कि ग्लव्स के साथ-साथ फुल आस्तीन का शर्ट पहनती हैं, ताकि संक्रमण के अलावा धूप से भी बचाव हो सके। रोज के ग्लव्स, कैप व मास्क को घर पहुंचते ही नष्ट कर देती हैं। अगले दिन यह सारी सामग्री नई व साफ-सुधरी उपयोग करती हैं। अपना पर्स, मोबाइल व पेन आदि किसी को भी नहीं देती हैं। इन्हें भी रोज सैनिटाइज करती हैं। फील्ड में किसी भी चीज को छूने से बचते हैं। जैसे सर्वे के दौरान दरवाजा लकड़ी से या स्केल से खटखटाते हैं।
अपने घर का दरवाजा भी छूने से बचते हैं, परिजन खोलते हैं दरवाजा, तब घर में जाते हैं
नीमनवासा क्षेत्र में सर्वे कर रही आंगनवाड़ी कार्यकर्ता पार्वती थापा कहती हैं सर्वे के दौरान किसी भी वस्तु को छूने से बचती हैं। जानकारी देने के लिए जैसे ही काेई घर से बाहर आता है तो सबसे पहले यही देखती हैं कि उसने मास्क पहना है या नहीं। यदि नहीं पहना होता हैं उससे मास्क पहनने का कहती हैं बाद में जानकारी लेती है। यूज एन थ्रो वाले ग्लव्स, मास्क व कैप यूज करती हैं। अपने घर जाती हैं तो मोबाइल कर दरवाजा खुलवाती है। ताकि उसे भी छूने से बचें। नहाने, कपड़े धाेने और सभी सामान सैनिटाइज करने के बाद ही दूसरे काम करती हैं।
एक घर से पड़ोसी के मुखिया का नाम पूछती हैं उन्हें आवाज लगाती हैं, दूर से ही करते हैं चर्चा
शिक्षिका संगीता सिंह भी सर्वे दल में शामिल हैं। सैनिटाइजर की बॉटल लेकर चलती हैं। कहती हैं सर्वे वाले पहले घर से ही उसके पड़ोसी यानी अगले घर के मुखिया का नाम पूछ लेती है। ताकि उन्हें आवाज देकर पुकार सके, घर का दरवाजा छूना या खटखटाना नहीं पड़े। यह भी एहतियात बरतती है कि हर घर से यह भी पूछ लेती हैं कि पड़ोस में कोई बीमार तो नहीं है? यदि किसी के बीमार होने की जानकारी मिलती है तो ज्यादा अलर्ट होकर दूर से ही उनसे चर्चा करती हैं। अपने घर जाने पर चप्पल बाहर उतारकर, हाथ-पैर धोकर ही भीतर जाती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn